《寄庵为黎景阳题》
明代·江源

万物寰中我一物，寄生天地如蜉蝣。百年光景一瞬息，至人已矣曾不留。

彼美人兮□斯理，非狂非狷达者流。有庵曰寄在人境，栖迟偃仰何优悠。

庵云庵云大如许，不假班郢手，不用土木脩。不为寒暑变，不为风雨愁。

此庵一逆旅，无乃亦传邮。美人此寄迹，吾心复何求。

一生存省忠与孝，四时寒暑葛与裘。仰观一世如一日，乐天知命夫何忧。

寄庵寄庵云尔矣，乞墦登垄宁知休。钟鸣漏尽亦何益，回视百年同土丘。

我作寄庵诗，寄与寄庵子。聊以示世人，贪饕亦徒耳。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。